Coritha

Si Socorro Avelino o mas kilala bilang Coritha (Hunyo 27, 1951 - Setyembre 27, 2024) ay isang babaeng mang-aawit at lumilikha ng awit sa Pilipinas. Ginawaran siya ng Best Folk-Pop Song at Best Folk-Pop Vocal Performance noong 1982 ng Cecil Awards.

Personal na buhay
Matapos masunog ang tahanan ni Coritha sa New Manila sa Lungsod ng Quezon noong 2018 ay nanirahan na siya sa bahay ng kanyang katuwang sa buhay na si Chito Santos sa Lungsod ng Tagaytay. 

Huminto sa pagiging mang-aawit si Coritha dahil sa pagkakasakit. Siya ay naratay sa karamdaman pagkatapos dumanas ng stroke. Nagkaroon ng isang pagtatanghal na may pamagat na  “Awit Para Kay Coritha” noong Agosto 5, 2024 kung saan ang malilikom na pondo ay pantulong sa mga gastusin pang-medikal ni Coritha.

Bilang mang-aawit
Sumikat si Coritha noong dekada '60 hanggang '80 sa pamamagitan ng kanyang musika na ginamitan ng mga katutubong instrumentong Pilipino na nagbukas ng daan para sa isang natatanging tunog na Pinoy folk-rock.

Nagsilbing isang panawagan sa pagkilos ang musika ni Coritha. Masasalamin sa kanyang tinig at liriko ng kanyang mga kanta ang mga pakikibaka at pag-asa ng mga mamamayang Pilipino.

Nakilala si Coritha sa kanyang mga kantang Maligayang Mundo, Oras Na, Sierra Madre, Para Mama, Lolo Jose, Gising Na, O Kuya Ko, at Awit Kay Leandro.  Ang kanyang kantang Oras Na na inaawit sa mga kilos-protesta ay ginamit noong 2018 sa soundtrack ng pelikulang aksyon ni Erik Matti na may pamagat na "Buy Bust". Ang awiting Oras Na na inirekord noong 1979 ay nagpatunay ng saloobin ng mga tao sa kanilang pakikibaka upang makamtan ang kalayaan noong mga panahong ang presidente ng Pilipinas ay si Ferdinand Marcos hanggang sa paghahanap ng integridad sa pamamahala ng pamahalaan sa ilalim ng presidente ng Pilipinas na si Joseph Estrada. 

Natanggap ni Coritha ang mga parangal bilang Best Folk-Pop Song at Best Folk-Pop Vocal Performance na iginawad ng Cecil Awards noong 1982.

Kamatayan
Namatay si Coritha noong Setyembre 27, 2024 sa edad na 73 taong gulang dahil sa matagal na sakit.

Mga sanggunian

Panlabas na link
Kantang "Oras na" ni Coritha sa YouTube

Coritha